Video: Ondersoek kom ná paramedikus se arrestasieFoto: Youtube Van Zyl is Dinsdag deur twee polisiebeamptes in ŉ vangwa geprop nadat hulle hom glo verbaal mishandel en hardhandig hanteer het op ŉ ongelukstoneel in Lambrechtsstraat in Franschoek in die Wes-Kaap. Hy word daarvan aangekla dat hy die polisie verhinder het in die uitvoering van hul plig. Van Zyl beweer dat hy deur die brandweerhoof gevra is om verkeer te reguleer nadat ŉ vragmotor wat skape vervoer het omgeslaan het. Eric Ntabazalila, woordvoerder van die Nasionale Vervolgingsgesag, sê Van Zyl het gister in die hof verskyn en die saak is tot 12 Februarie uitgestel. “Die beskuldigde word ook aangekla in ŉ soortgelyke saak op dieselfde dag in Franschoek,” sê Ntabazalila. Hy kon egter nie besonderhede verskaf oor die tweede saak nie. Dan Plato, Wes-Kaapse LUR vir gemeenskapsveiligheid, het intussen ŉ skrywe gerig aan Arno Lamoer, provinsiale polisiekommissaris, en gevra vir ŉ dringende ondersoek na die voorval. “Die optrede van die twee polisiebeamptes wek ernstige kommer oor hulle vermoë om ŉ ongelukstoneel te bestuur en dui daarop dat hulle nie ŉ goeie verhouding het met die plaaslike gemeenskap nie aangesien hulle ŉ man, wat blyk om net te probeer help het, in hegtenis geneem het.” Lt. kol André Traut, ŉ polisiewoordvoerder, het die voorval bevestig maar kon nie kommentaar lewer nie aangesien hulle steeds die saak ondersoek.